VALSTYBINĖS MAISTO IR VETERINARIJOS TARNYBOS

DIREKTORIUS

ĮSAKYMAS

DĖL VALSTYBINĖS MAISTO IR VETERINARIJOS TARNYBOS DIREKTORIAUS 2014 M. VASARIO 17 D. ĮSAKYMO NR. B1-114 „DĖL AFRIKINIO KIAULIŲ MARO STEBĖSENOS IR KONTROLĖS PRIEMONIŲ“ PAKEITIMO

2014 m. liepos 16 d. Nr. B1-620

Vilnius

Įgyvendindamas 2014 m. liepos 7 d. Komisijos įgyvendinimo sprendimą 2014/442/ES, kuriuo patvirtinami afrikinio kiaulių maro likvidavimo laukinių kiaulių populiacijoje tam tikrose Lietuvos ir Lenkijos srityse planai (OL 2014 L 200, p. 21),

p a k e i č i u Valstybinės maisto ir veterinarijos tarnybos direktoriaus 2014 m. vasario 17 d. įsakymą Nr. B1-114 „Dėl afrikinio kiaulių maro stebėsenos ir kontrolės priemonių“:

1. Papildau 1 priedu (pridedama).

2. Papildau 2 priedu (pridedama).

3. Papildau 3 priedu (pridedama).

4. Pakeičiu 4.1.1 papunktį ir jį išdėstau taip:

„4.1.1. iš sumedžiotų šernų būtų imami kraujo mėginiai afrikinio kiaulių maro tyrimams pagal atitinkamą Valstybinės maisto ir veterinarijos tarnybos teritorinio padalinio (toliau – VMVT teritorinis padalinys) nurodymą, siekiant nustatyti 5 % afrikinio kiaulių maro paplitimą 95 % patikimumu, o užkrėstoje teritorijoje ir buferinėje afrikinio kiaulių maro zonoje, nustatytoje Valstybinės maisto ir veterinarijos tarnybos direktoriaus 2013 m. spalio 10 d. įsakymu Nr. B1-646 „Dėl buferinės afrikinio kiaulių maro zonos nustatymo“, iš visų sumedžiotų šernų būtų imami kraujo ir organų (blužnies, inksto (-ų) ir limfinių mazgų (antryklinių arba žarnų pasaito limfinių mazgų)) mėginiai afrikinio kiaulių maro tyrimams ir papildomai būtų imami ir atskirai supakuojami bei pristatomi į atitinkamą VMVT teritorinį padalinį mėginiai trichineliozės tyrimams kartu pateikiant informaciją, būtiną užpildant šio įsakymo 1 priede nurodytą Šernų mėginių afrikinio kiaulių maro tyrimams pristatymo mėnesio ataskaitą,“.

5. Pakeičiu 4.3.2 papunktį ir jį išdėstau taip:

„4.3.2. kiekvieno rasto nugaišusio arba eismo įvykio metu užmušto šerno vietą nurodyti Globalaus pozicionavimo sistemoje ir šios vietos koordinates užfiksuoti raštu ar kt. priemonėmis (pvz., šio įsakymo 1 priede nurodytoje Šernų mėginių afrikinio kiaulių maro tyrimams pristatymo mėnesio ataskaitoje), šerno gaišenos radimo vietą išdezinfekuoti, paimti iš kiekvieno nugaišusio arba eismo įvykio metu užmušto šerno mėginius arba visą gaišeną ir juos arba ją pristatyti į Nacionalinį maisto ir veterinarijos rizikos vertinimo institutą afrikinio kiaulių maro tyrimams; gaišeną, iš kurios buvo paimti mėginiai, sutvarkyti, kaip nustatyta šio įsakymo 3.4 papunktyje,“.

6. Pakeičiu 4.4 papunktį ir jį išdėstau taip:

„4.4. Valstybinės maisto ir veterinarijos tarnybos Alytaus, Druskininkų, Elektrėnų, Marijampolės, Lazdijų, Kazlų Rūdos, Kalvarijos, Šalčininkų, Trakų, Varėnos ir Vilniaus valstybinėms maisto ir veterinarijos tarnyboms:

4.4.1. kontroliuoti šio įsakymo 2.5–2.7, 2.10, 3.1–3.2 ir 4.3 papunkčių vykdymą,

4.4.2. suskirstyti kiaulių ir šernų, laikomų aptvaruose, laikymo vietas į kategorijas pagal šio įsakymo 3 priede nurodytus kriterijus,

4.4.3. pavesti įgaliotajam arba valstybiniam veterinarijos gydytojui vykdyti kontroliuojamojoje teritorijoje esančių kiaulių ir šernų, laikomų aptvaruose, laikymo vietų valstybinę kontrolę, kaip nustatyta šio įsakymo 3 priede, įpareigojant:

4.4.3.1. nesilankyti šernų medžioklės ar jų pirminio apdorojimo vietose ir nedalyvauti šernų mėginių atrinkime,

4.4.3.2. gavus informaciją iš kiaulių ar šernų laikytojų apie kiaulių ar šernų elgsenos pasikeitimus (apetito stoką, apatiją ir kt.), sergančias ar nugaišusias kiaules ar šernus, nesilaikant Biologinio saugumo priemonių reikalavimų kiaulių laikymo vietose 19 punkte rekomenduojamo 48 valandų laikotarpio, nedelsiant atlikti laikomų kiaulių ar šernų klinikinę apžiūrą, kiekvienoje kiaulių ar šernų laikymo vietoje naudojant vienkartinius apsauginius drabužius, antbačius, dezinfekcijos priemones paimti mėginius iš skirtingo amžiaus kiaulių, kurioms padidėjusi temperatūra, ir iš kiaulių, laikomų kiaulių laikymo vietose, ir šernų, laikomų aptvaruose, kuriuose padidėjęs kiaulių ar šernų gaišimas, bei po kiekvienos kiaulių laikymo vietos ar šernų, laikomų aptvaruose, laikymo vietos patikrinimo atlikti transporto priemonės dezinfekciją,

4.4.3.3. vykdyti pagal šio įsakymo 3.2 papunktį išvežamų kiaulių patikrinimus, mėginių ėmimą ir veterinarijos pažymėjimų išdavimą,

4.4.4. informuoti kiaulių laikytojus, kad skerdžiant kiaules savo reikmėms įgaliotasis arba valstybinis veterinarijos gydytojas privalo apžiūrėti skerdžiamas kiaules, po skerdimo įvertinti patologinius anatominius pakitimus ir paimti mėginius afrikinio kiaulių maro tyrimams,

4.4.5. pildyti ir kiekvieno mėnesio pirmą savaitę pateikti Valstybinės maisto ir veterinarijos tarnybos Skubios veiklos skyriui el. paštu svs@vet.lt įsakymo 1 ir 2 prieduose nurodytas ataskaitas;“.

7. Pakeičiu 4.5 papunktį ir jį išdėstau taip:

„4.5. kiaulių laikytojams, laikantiems kiaules užkrėstoje ir padidintos rizikos teritorijose, nedelsiant informuoti raštu arba telefonu VMVT teritorinį padalinį arba šio įsakymo 4.4.3 papunktyje nurodytą įgaliotąjį veterinarijos gydytoją apie kiekvienos kiaulės nugaišimą;“.

8. Pakeičiu 4.6 papunktį ir jį išdėstau taip:

„4.6. Nacionaliniam maisto ir veterinarijos rizikos vertinimo institutui ištirti 4.1.1, 4.3.2, 4.3.3, 4.3.7 ir 4.4.5 papunkčiuose nurodytų organų mėginius polimerazinės grandininės reakcijos (toliau – PGR) metodu, o kraujo mėginius – imunofermentinės analizės (ELISA) ir PGR metodu.“.

Direktoriaus pavaduotojas,

pavaduojantis direktorių	Zenonas Stanevičius